	POZIV JAVNOSTI ZA DOSTAVU PRIJEDLOGA, MIŠLJENJA I PRIMJEDBI 
O NACRTU  PRIJEDLOGA STRATEGIJE UPRAVLJANJA NEKRETNINAMA I POKRETNINAMA U VLASNIŠTVU OPĆINE MARTINSKA VES ZA RAZDOBLJE OD 2026. DO 2035.GODINE

	RAZLOZI DONOŠENJA AKTA
	Predlaže se donošenje Strategije upravljanja nekretninama i pokretninama u vlasništvu Općine Martinska Ves za razdoblje 2026. – 2035. godine kao temeljnog strateškog dokumenta kojim se utvrđuju ciljevi, smjernice i mjere za učinkovito, transparentno i održivo upravljanje općinskom imovinom.
Zakonska osnova za donošenje Strategije sadržana je u odredbama Zakona o lokalnoj i područnoj (regionalnoj) samoupravi, kojim je propisano da jedinice lokalne samouprave upravljaju i raspolažu svojom imovinom te su dužne njome gospodariti pažnjom dobrog gospodara. Također, Strategija je izrađena uz odgovarajuću primjenu odredbi Zakona o upravljanju nekretninama i pokretninama u vlasništvu Republike Hrvatske, kojim su utvrđena načela odgovornosti, javnosti, učinkovitosti i predvidljivosti u upravljanju imovinom. Donošenjem Strategije osigurava se sustavno i kontinuirano upravljanje imovinom Općine Martinska Ves.  Predmetna Strategija predstavlja svojevrsni razvoj i unaprjeđenje sustava upravljanja općinskom imovinom te definira smjernice za naredno plansko razdoblje.

Temeljni cilj Strategije je osigurati učinkovito, racionalno i transparentno upravljanje nekretninama i pokretninama u vlasništvu Općine Martinska Ves radi očuvanja njihove vrijednosti, povećanja njihove funkcionalnosti te stavljanja imovine u funkciju gospodarskog razvoja i ostvarivanja javnog interesa. Poseban naglasak stavlja se na uspostavu cjelovite evidencije imovine, procjenu njezina stanja i razvojnih potencijala te donošenje odgovarajućih općih i pojedinačnih akata kojima će se dodatno urediti upravljanje pojedinim oblicima imovine. Također, donošenje predmetne Strategije nužno je radi usklađivanja s državnim planovima te zbog zakonskih zahtjeva za dobivanje Izjave o fiskalnoj odgovornosti, kojom lokalni čelnici jamče da zakonito i namjenski upravljaju imovinom.
Učinkovito upravljanje općinskom imovinom doprinosi stvaranju preduvjeta za gospodarski razvoj, privlačenje ulaganja, racionalnije korištenje raspoloživih resursa te podizanje kvalitete života stanovnika Općine Martinska Ves. Strategijom se stoga definiraju dugoročni ciljevi i aktivnosti kojima će se osigurati održivo gospodarenje imovinom, uz poštivanje zakonskih propisa i načela dobrog upravljanja.



	CILJEVI PROVOĐENJA SAVJETOVANJA
	Cilj provođenja savjetovanja je upoznavanje javnosti s nacrtom akta te prikupljanje mišljenja, primjedbi i prijedloga, kao i eventualno prihvaćanje zakonitih i stručno utemeljenih prijedloga koji se odnose na upravljanje imovinom Općine Martinska Ves, konkretno nekretninama i pokretninama, a sve kako bi se osigurala transparentnost rada te omogućilo sudjelovanje građana i svih relevantnih dionika u postupku donošenja akta koji utječe na razvoj lokalne zajednice.

	ROK ZA PODNOŠENJE MIŠLJENJA, PRIMJEDBI I PRIJEDLOGA

	Rok za podnošenje mišljenja, primjedbi i prijedloga je od 22. rujna – 12. listopada 2026.godine 

	ADRESA I NAČIN PODNOŠENJA MIŠLJENJA, PRIMJEDBI I PRIJEDLOGA

	Mišljenja, primjedbe i prijedlozi mogu se dostaviti poštom ili osobno na adresu: Općina Martinska Ves, Desna Martinska Ves 67, 44201 Martinska Ves ili na adresu elektroničke pošte: opcina@martinskaves.hr

	Sukladno odredbama članka 11. Zakona o pravu na pristup informacijama („Narodne novine“, broj 25/13, 85/15 i 69/22) izrađivač nacrta akta, nakon provedenog postupka savjetovanja  sastavlja izvješće  u kojem su sadržane prihvaćene ili neprihvaćene primjedbe i prijedlozi iz savjetovanja te ga objavljuje na službenoj stranici.


